ליהמן ברדרס

ליהמן ברדרס בע"מ (באנגלית Lehman Brothers Inc.) הייתה חברת שירותים פיננסיים אמריקאית רב-לאומית. לפני קריסתה במהלך המשבר הפיננסי-הנדל"ני האמריקאי בשנת 2008, הייתה ליהמן ברדרס בנק ההשקעות הרביעי בגודלו בארצות הברית (אחרי גולדמן זקס, מורגן סטנלי, ומריל לינץ'). ליהמן ברדרס הייתה פירמה פעילה במשך כ-158 שנה, משנת 1850 ועד לפשיטת הרגל שלה בשנת 2008. החברה נוסדה בשנת 1850 בידי שלושה אחים יהודים-אמריקאים ילידי גרמניה: הנרי (חיים) ליהמן (1822–1855), עמנואל (מנדל) ליהמן (1827–1907) ומאייר ליהמן (1830–1897). החברה עסקה בבנקאות השקעות ופיננסים. בשנת 1870 הייתה החברה שותפה בייסוד "בורסת הכותנה של ניו יורק". השותף המנהל של החברה בין השנים 1901 ו-1925 היה פיליפ ליהמן (1861–1947), בנו של עמנואל (מנדל) ליהמן. בין השנים 1925 ו-1969 ניהל את החברה רוברט ליהמן (1891–1969), בנו של פיליפ. ב-1984, מוזגה החברה עם חברת אמריקן אקספרס, ובשנת 1988 מוזגה גם עם חברת "E. F. Hutton & Co" בספטמבר 2008 החברה העסיקה כ-26 אלף עובדים ברחבי העולם. בין החברות-הבנות המרכזיות של החברה נכללו הבנקים "ליהמן ברדרס", "ניוברגר ברמן", "אורורה" ועוד רבים. המטה הבינלאומי של החברה שכן בכיכר טיימס שבניו יורק, והמטות האזוריים שלה שכנו בלונדון ובטוקיו. ב-15 בספטמבר 2008 הגישה החברה בקשה לחדלות פרעון, לאחר שנקלעה לחובות של כ־613 מיליארד דולרים בעקבות משבר הסאבפריים. הייתה זו פשיטת הרגל הגדולה בהיסטוריה. שבוע לפני שהבנק הכריז על פשיטת הרגל ניהלו בכירי הבנק משא-ומתן עם הבנק לפיתוח קוריאה (KDB) על מנת להזרים מיליארדים רבים לבנק ההשקעות האמריקאי הנאבק על חייו. אחת הבעיות הייתה המודל העסקי של הבנק שהיה בעל מינוף גבוה ובעל סיכון גבוה שחייב אותו לגייס מדי יום מיליארדי דולרים בהלוואות לטווח קצר כדי לממן את הפעילות. מזכיר האוצר של ארצות הברית, הנרי פולסון, הצהיר שלא יחלץ את הבנק מקריסה ופשיטת רגל בעזרת כספם של משלמי המיסים, ובכך חרץ את גורלו של הבנק. ליהמן ברדרס חווה פגיעה נוספת לאחר שבנק אוף אמריקה, הבנק הגדול בארצות הברית, הודיע על רכישת בנק ההשקעות מריל לינץ' בעסקה בשווי של כ-50 מיליארד דולר. מחיר הרכישה היה גבוה ב-70% ממחיר הסגירה של מניית מריל לינץ' בוול סטריט. מכירת מריל לינץ' לבנק אוף אמריקה פגעה בניסיונות להצלת ליהמן ברדרס. הרכישה הטיבה עם בנק אוף אמריקה ועד היום משמשת מריל לינץ' כחטיבת ניהול ההון של בנק אוף אמריקה. תוך שמונה חודשים התמוטטה מניית החברה (NYSE:LEH) משווי של 46 דולר למניה ב-13 במרץ 2008 לשווי של 5 סנט ב-13 בנובמבר 2008, נפילה של כ-99.9%. נכסי החברה באמריקה נרכשו על ידי קבוצת ברקליס הבריטית, ונכסיה באירופה ובאסיה נרכשו על ידי קבוצת נמורה היפנית. בברודוויי הועלתה הצגה בת שלוש וחצי שעות בשם "הטרילוגיה של ליהמן" שנכתבה בידי האיטלקי סטפנו מסיני. מדיה וקבצים בנושא ליהמן ברדרס בוויקישיתוף אתר האינטרנט הרשמי של ליהמן ברדרס (באנגלית) ירון זליכה, איילת צור-נייברג, משבר מניות הבנקים - מהלאמה ועד להשלמת ההפרטה באתר רבעון לבנקאות מרץ 2007 סוכנויות הידיעות, רשמית: ליהמן ברדרס הודיע על פשיטת רגל, באתר ynet, 15 בספטמבר 2008 דפנה מאור, משבר היסטורי בוול סטריט: ליהמן הגיש בקשה לפשיטת רגל; מריל לינץ' נמכר לבנק אוף אמריקה ו-AIG מנסה לגייס מזומנים, באתר TheMarker‏, 15 בספטמבר 2008 סוכנויות הידיעות, פשיטת הרגל של ליהמן ברדרס - הגדולה בהיסטוריה; דיווח על חובות של 613 מיליארד ד', באתר הארץ, 15 בספטמבר 2008 איציק יונה, לליהמן לא היה סיכוי. בהצלחה לסנדיסק, באתר "הקוריאנים" – המדריך לעסקים ואנשים בקוריאה, ‏17 בספטמבר 2008 Rosalind Z. Wiggins, Thomas Piontek, Andrew Metrick, The Lehman Brothers Bankruptcy A: Overview, SSRN Electronic Journal, 2014 doi: 10.2139/ssrn.2588531 סוכנויות הידיעות, רשמית: ליהמן ברדרס הודיע על פשיטת רגל, באתר ynet, 15 בספטמבר 2008 Michael J. Fleming, Asani Sarkar, The Failure Resolution of Lehman Brothers, 2014-03-31 חיים הנדוורקר, "הטרילוגיה של ליהמן": שלוש שעות וחצי מרתקות של הבמה, באתר הארץ, 2 בנובמבר 2021